b'\n_START_ARTICLE_\nEmil Toma\xc5\xbei\xc4\x8d (politik)\n_START_SECTION_\n\xc5\xbdivljenjepis\n_START_PARAGRAPH_\nRojen je bil v Mariboru. V Mariboru je obiskoval osnovno \xc5\xa1olo. Leta 1944 je od\xc5\xa1el v partizane. Po kon\xc4\x8dani II. svetovni vojni je ostal pripadnik vojske do leta 1947._NEWLINE_Zaposlil se je v Tovarni avtomobilov in motorjev Maribor, kjer je opravil izpit za kovinostrugarja. Ob delu je kon\xc4\x8dal srednjo ekonomsko \xc5\xa1olo._NEWLINE_V \xc5\xa1estdesetih letih je na Univerzi v Ljubljani kot politolog diplomiral na Visoki \xc5\xa1oli za politi\xc4\x8dne vede._NEWLINE_V Mariboru je postal direktor mariborskega transportnega podjetja \xc5\xa0pedtrans._NEWLINE_Leta 1989 se je upokojil. Umrl je v Mariboru.\n_START_SECTION_\nDru\xc5\xbebeno delovanje\n_START_PARAGRAPH_\nDru\xc5\xbebenopoliti\xc4\x8dno aktivno je deloval \xc5\xbee v \xc4\x8dasu zaposlitve v Tovarni avtomobilov Maribor._NEWLINE_Leta 1960 je postal predsednik ob\xc4\x8dinskega sveta Zveze sindikatov ob\xc4\x8dine Maribor Tezno. Po kon\xc4\x8danem \xc5\xa1tudiju in povratku v Maribor je \xc5\xa1e naprej deloval predvsem kot sindikalni funkcionar, med drugim je bil predsednik sindikatov v Mariboru in predsednik Zveze slovenskih sindikatov._NEWLINE_Od njegovih pomembnej\xc5\xa1ih funkcij velja omeniti tudi, da je bil predsednik Zbora zdru\xc5\xbeenega dela Skup\xc5\xa1\xc4\x8dine SRS in - skupaj z dr. Janezom Drnov\xc5\xa1kom - zvezni poslanec v Skup\xc5\xa1\xc4\x8dini SFRJ._NEWLINE_V 80. letih je bil predsednik odbora za izgradnjo \xc5\xa1tudentskih domov v Mariboru._NEWLINE_Emil Toma\xc5\xbei\xc4\x8d je leta 1987 postal predsednik skup\xc5\xa1\xc4\x8dine ob\xc4\x8dine Maribor. Dol\xc5\xbenost je opravljal do leta 1989, ko je zaradi bolezni prepustil opravljanje dol\xc5\xbenosti podpredsedniku._NEWLINE_Z delom kot delegat skup\xc5\xa1\xc4\x8dine mesta Maribor je nadaljeval tudi po letu 1990. Od leta 1994 do 2002 je bil \xc4\x8dlan Mestnega sveta Mestne ob\xc4\x8dine Maribor in aktivno deloval v njegovih delovnih telesih._NEWLINE_Leta 2005 ga je vlada imenovala za \xc4\x8dlana nadzornega sveta Nove Kreditne banke Maribor._NEWLINE_Emil Toma\xc5\xbei\xc4\x8d je bil eden od ustanoviteljev stranke DeSUS in njen \xc4\x8dastni \xc4\x8dlan._NEWLINE_V mladosti je bil aktivni \xc5\xa1portnik in \xc4\x8dlan dr\xc5\xbeavne reprezentance v odbojki, kasneje pa je deloval kot funkcionar v odbojkarski zvezi._NEWLINE_Za svoje zasluge je leta 1997 prejel Zlati grb mesta Maribor.'